Eskom se opwekkingshoof bedank(Argieffoto: Christel Cornelissen) Nog ŉ hoof van opwekking by Eskom het bedank. “Dit is met spyt dat ek julle moet meedeel dat Rhulani Mathebula sy bedanking ingedien het en Eskom aan die einde van die maand sal verlaat,” het Jan Oberholzer, bedryfshoof, Dinsdag by ŉ vergadering oor die stand van die kragnetwerk aangekondig. Mathebula is in Mei vanjaar as waarnemende hoof van opwekking aangewys ná die bedanking van sy voorganger, Phillip Dukashe. Mathebula se opvolger sal ná ŉ werwingsproses aangewys word en Thomas Conradie sal intussen die fort hou. “Namens myself en my kollegas by Eskom wil ek Rhulani vir sy diens aan Eskom en die land in die geheel bedank. Dit word opreg waardeer. “Ons wens jou alles van die beste vir die toekoms toe en mag God jou en jou gesin ryklik seën,” het Oberholzer gesê. Suid-Afrika het sedert 1 April vanjaar altesame 141 dae van beurtkrag ondervind en Eskom steier om die ligte te midde van ŉ reusekragtekort en voortgesette instandhoudingswerk aan te hou.